સામાન્ય રીતે ઠરાવોમાં જે વિષયો હોય છે તે પ્રકારે મહિલા સશક્તિકરણ, યુવા ઉત્કર્ષ, સામાજિક ન્યાય, દલિત-આદિવાસી-લઘુમતી પર દમન, આરએસએસ, ભાજપ, ભ્રષ્ટાચાર, સલામતી જેવા વિષયો પર તો કોંગ્રેસની આગામી રણનીતિનો ઉલ્લેખ છે જ, પરંતુ આંધ્રપ્રદેશને વિશેષ રાજ્યના દરજ્જા ઉપરાંત ન્યાયતંત્રની સમસ્યાઓ, એકસાથે ચૂંટણી યોજવાના મુદ્દે પોતાનું વલણ, ઇવીએમ મશીનના બદલે બેલેટ પેપરથી ચૂંટણી જેવા વિષયો પર પણ આવરી લેવાયા છે. લોકશાહીના હિતમાં મીડિયાને નિષ્પક્ષ અને નિર્ભિકપણે પોતાની ફરજ બજાવવા આગ્રહ કર્યો છે, તે ઘણુ સૂચવી જાય છે. કોંગ્રેસે તેના ઠરાવમાં એક ઘણી મહત્ત્વની બાબત ઉઠાવી છે તે એ છે કે વિધાનસભાઓમાં સ્પીકર પોતે જે પક્ષમાંથી આવતા હોય તેમના લાભમાં કે વિપક્ષના ગેરલાભમાં ભેદભાવ રાખીને અવાર-નવાર પોતાના હોદ્દાનો દુરુપયોગ કરે છે, જેના કારણે બંધારણની ૧૦મી સૂચિમાં પક્ષપલ્ટા કે રાજકીય ભેદભાવની વિરુદ્ધની જે ભાવના પ્રગટ થયેલી છે તે હેતુ સિદ્ધ થતો નથી. ગુજરાતમાં પણ નવા સ્પીકરની સામે ખૂબ ઓછા સમયમાં જ આવા આક્ષેપો થવા લાગ્યા છે.